PMIndiaData/PMIndiaSum huggingface dataset:
त्रिपुरा के 50वें स्थापना दिवस पर प्रधानमंत्री का सम्‍बोधन

नॉमॉश्कार ! खुलुमखा ! राज्य की स्थापना के 50 वर्ष पूरे करने पर सभी त्रिपुरा वासियों को बहुत-बहुत बधाई! त्रिपुरा के निर्माण और इसके विकास के लिए योगदान देने वाले सभी महापुरुषों का आदरपूर्वक अभिनंदन करता हूं, उनके प्रयासों को प्रणाम करता हूं ! त्रिपुरा का इतिहास हमेशा से गरिमा से भरा रहा है। माणिक्य वंश के सम्राटों के प्रताप से लेकर आज तक, एक राज्य के रूप में त्रिपुरा ने अपनी भूमिका को सशक्त किया है। जनजातीय समाज हो या दूसरे समुदाय, सभी ने त्रिपुरा के विकास के लिए पूरी मेहनत के साथ, एकजुटता के साथ प्रयास किए हैं। मां त्रिपुरासुंदरी के आशीर्वाद से त्रिपुरा ने हर चुनौती का हिम्मत के साथ सामना किया है। त्रिपुरा आज विकास के जिस नए दौर में, नई बुलंदी की तरफ बढ़ रहा है, उसमें त्रिपुरा के लोगों की सूझबूझ का बहुत बड़ा योगदान है। सार्थक बदलाव के 3 साल इसी सूझबूझ का प्रमाण हैं। आज त्रिपुरा अवसरों की धरती बन रही है। आज त्रिपुरा के सामान्य जन की छोटी-छोटी ज़रूरतें पूरा करने के लिए डबल इंजन की सरकार निरंतर काम कर रही है। तभी तो विकास के अनेक पैमानों पर त्रिपुरा आज बेहतरीन प्रदर्शन कर रहा है। आज बड़े कनेक्टिविटी इंफ्रास्ट्रक्चर के माध्यम से अब ये राज्य ट्रेड कॉरिडोर का हब बन रहा है। इतने दशकों तक त्रिपुरा के पास शेष भारत से जुड़ने का सिर्फ एकमात्र ज़रिया रोड ही था। मॉनसून में जब लैंडस्लाइड से रोड बंद हो जाते थे त्रिपुरा सहित पूरे नॉर्थ ईस्ट में ज़रूरी सामान की कितनी कमी हो जाती थी। आज रोड के साथ-साथ रेल, हवाई, इनलैंड वॉटरवे जैसे अनेक माध्यम त्रिपुरा को मिल रहे हैं। राज्य बनने के अनेक सालों तक त्रिपुरा बांग्लादेश के चिटगांव पोर्ट के लिए एक्सेस की डिमांड कर रहा था। डबल इंजन की सरकार ने इस डिमांड को पूरा किया, जब 2020 में अखौरा इंटिग्रेटेड चेक पोस्ट पर बांग्लादेश से पहला ट्रांज़िट कार्गो पहुंचा। रेल कनेक्टिविटी के मामले में त्रिपुरा देश के अग्रणी राज्यों में शामिल हो रहा है। कुछ दिन पहले महाराजा बीर बिक्रम एयरपोर्ट का भी विस्तार किया गया है। साथियों, आज एक तरफ त्रिपुरा गरीबों को पक्के घर देने में प्रशंसनीय काम कर रहा है, तो दूसरी तरफ नई टेक्नोलॉजी को भी तेजी से अपना रहा है। हाउसिंग कंस्ट्रक्शन में नई टेक्नॉलॉजी का उपयोग देश के जिन 6 राज्यों में हो रहा है, उनमें त्रिपुरा भी एक है। 3 साल में जो कुछ हुआ है, वो तो अभी शुरुआत भर है। त्रिपुरा के असली सामर्थ्य का सामना, उस सामर्थ्‍य को पूरी ताकत से प्रकट करना, उस सामर्थ्‍य का सामने आना अभी तो बाकी है। प्रशासन में पारदर्शिता से लेकर आधुनिक इंफ्रास्ट्रक्चर तक आज जिस त्रिपुरा का निर्माण हो रहा है, वो आने वाले दशकों के लिए राज्य को तैयार करेगा। बिप्लब देब जी और उनकी टीम बहुत परिश्रम के साथ जुटी है। हाल में ही त्रिपुरा सरकार ने हर गांव तक अनेकों सुविधाएं शत-प्रतिशत पहुंचाने का अभियान शुरु किया है। सरकार का ये प्रयास, त्रिपुरा के लोगों का जीवन आसान बनाने में बहुत मदद करेगा। जब भारत अपनी आजादी के 100 वर्ष पूरे करेगा, तब त्रिपुरा भी अपनी स्थापना के 75 वर्ष पूरे करेगा। ये नए संकल्पों के लिए, नए अवसरों के लिए बहुत ही उत्तम समय है। हमें अपने कर्तव्यों को निभाते हुए आगे चलना है। हम सभी मिलकर विकास की गति को बनाए रखें, इसी विश्वास के साथ आप सभी को बहुत-बहुत शुभकामनाएं ! धन्यवाद !
प्रधानमंत्री ने संयुक्‍त राष्‍ट्र दिवस पर बधाई दी

प्रधानमंत्री श्री नरेन्‍द्र मोदी ने संयुक्‍त राष्‍ट्र दिवस के मौके पर बधाई दी है। श्री नरेन्‍द्र मोदी ने बताया कि ‘मैंने @यूएन डे पर बधाई दी है। यह संयुक्‍त राष्‍ट्र की उपलब्‍धियों का जश्‍न मनाने और भविष्‍य के लिए एक खाका तैयार करने का दिन है।’ श्री मोदी ने अपने ट्वीट्स में कहा कि यह समय की मांग है कि संयुक्‍त राष्‍ट्र के सभी सदस्‍य राष्‍ट्र मिलजुलकर काम करें तथा आने वाले वर्षों में विश्‍व में शांति तथा समृद्धि सुनिश्चित करने में योगदान दें।
प्रधानमंत्री ने राष्ट्रीय बालिका दिवस पर देश की बेटियों का अभिवादन किया

प्रधानमंत्रीश्री नरेन्द्र मोदी ने राष्ट्रीय बालिका दिवस पर देश की बेटियों का अभिवादन किया है। श्री मोदी ने एक ट्वीट में कहा, “राष्ट्रीय बालिका दिवस पर, हम अपनी #DeshKiBeti और विभिन्न क्षेत्रों में उनकी उपलब्धियों को सलाम करते हैं। केंद्र सरकार ने कई पहल की हैं, जोशिक्षा तक पहुंच, बेहतर स्वास्थ्य सेवा और लैंगिक संवेदनशीलता में सुधार लाने समेत बालिकाओं को सशक्त बनाने पर केंद्रित हैं।” एक अन्य ट्वीट में उन्होंने उन सभी लोगों की भी सराहना की, जो बालिकाओं को सशक्त बनाने तथा हमारी बेटियों के लिए सम्मान और अवसर का जीवन सुनिश्चित करने की दिशा में काम कर रहे हैं।
अफगानिस्तान के राष्ट्रपति श्री अशरफ गनी और प्रधानमंत्री के बीच टेलीफोन पर बातचीत

अफगानिस्तान के राष्ट्रपति श्री अशरफ गनी ने 15 मार्च 2016 को प्रधानमंत्री श्री नरेन्द्र मोदी से टेलीफोन पर बात की। दोनों नेताओं के बीच आर्थिक और राजनीतिक समेत विभिन्न क्षेत्रों में आपसी सहयोग बढ़ाने पर चर्चा हुई। दोनों के बीच क्षेत्र में नई उभरती परिस्थितियों पर विचारों का आदान-प्रदान भी हुआ।
कैबिनेट ने राष्ट्रीय सफाई कर्मचारी आयोग के कार्यकाल को तीन साल बढ़ाने की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने आज राष्ट्रीय सफाई कर्मचारी आयोग (एनसीएसके) के कार्यकाल को 31.3.2022 से आगे तीन साल बढ़ाने की मंजूरी दे दी है। तीन साल के लिए विस्तार का कुल व्यय लगभग 43.68 करोड़ रुपये होगा। प्रभाव : राष्ट्रीय सफाई कर्मचारी आयोग का कार्यकाल 31.3.2022 के बाद 3 वर्ष तक बढ़ाने से मुख्य रूप से देश के सफाई कर्मचारी और हाथ से मैला उठाने वाले चिन्हित लोग लाभार्थी होंगे। 31.12.2021 को एम.एस. अधिनियम सर्वेक्षण के तहत चिन्हित मैनुअल स्कैवेंजर्स की संख्या 58,098 है। विवरण: राष्ट्रीय सफाई कर्मचारी आयोग की स्थापना वर्ष 1993 में राष्ट्रीय सफाई कर्मचारी आयोग अधिनियम, 1993 के प्रावधानों के अनुसार शुरू में 31.3.1997 तक की अवधि के लिए की गई थी। बाद में अधिनियम की वैधता को शुरू में 31.03.2002 तक और उसके बाद 29.2.2004 तक बढ़ा दिया गया था। राष्ट्रीय सफाई कर्मचारी आयोग (एनसीएसके) अधिनियम 29.2.2004 से प्रभावी नहीं रहा। उसके बाद एनसीएसके के कार्यकाल को समय-समय पर प्रस्तावों के माध्यम से एक गैर-सांविधिक संस्था के रूप में बढ़ाया गया है। वर्तमान आयोग का कार्यकाल 31.03.2022 तक है। पृष्ठभूमि: एनसीएसके सफाई कर्मचारियों के कल्याण के लिए विशिष्ट कार्यक्रमों के संबंध में सरकार को अपनी सिफारिशें देता है, सफाई कर्मचारियों के लिए मौजूदा कल्याण कार्यक्रमों का अध्ययन और मूल्यांकन करता है और विशेष शिकायतों के मामलों की जांच आदि भी करता है। साथ ही, मैनुअल स्कैवेंजर्स के रूप में रोजगार के निषेध तथा पुनर्वास अधिनियम, 2013 के प्रावधानों के अनुसार, एनसीएसके को अधिनियम के कार्यान्वयन की निगरानी करने, केंद्र एवं राज्य सरकारों को इसके प्रभावी कार्यान्वयन के लिए सलाह देने और अधिनियम के प्रावधानों के उल्लंघन / गैर-कार्यान्वयन के संबंध में शिकायतों की जांच करने का काम सौंपा गया है। सरकार ने सफाई कर्मचारियों के उत्थान के लिए कई कदम उठाए हैं, लेकिन सामाजिक-आर्थिक तथा शैक्षिक दृष्टि से उनके वंचित रहने की स्थिति को अभी भी दूर नहीं किया जा सका है। हालांकि हाथ से मैला उठाने की प्रथा को लगभग समाप्त कर दिया गया है, फिर भी छिटपुट उदाहरण सामने आते हैं। सीवर/सेप्टिक टैंकों की जोखिम भरी सफाई सरकार के लिए सर्वोच्च प्राथमिकता का क्षेत्र बना हुआ है। इसलिए, सरकार महसूस करती है कि सफाई कर्मचारियों के कल्याण के लिए सरकार के विभिन्न क्रियाकलापों और पहलों की निगरानी करने और देश में सीवर/सेप्टिक टैंकों की पूर्ण रूप से मशीन द्वारा सफाई और हाथ से मैला उठाने वालों के पुनर्वास के लक्ष्य को प्राप्त करने की आवश्यकता बनी हुई है।
मंत्रिमंडल ने बीएसएनएल के मोबाइल टॉवर संसाधनों को बीएसएनएल की पूर्ण स्‍वामित्‍व वाली एक अलग कम्‍पनी में सम्मिलित करने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत संचार निगम लिमिटेड के मोबाइल टॉवर संसाधनों को बीएसएनएल की पूर्ण स्‍वामित्‍व वाली एक अलग कम्‍पनी में सम्मिलित करने को अपनी मंजूरी दे दी है। इस मंजूरी से बीएसएनएल एक अलग सहायक कंपनी बनाकर अपनी दूर-संचार टावर और संरचना तैयार करने के लिए अधिकृत हो गया है। देश में लगभग 4,42,000 मोबाइल टावर हैं, जिसमें से 66,000 से भी अधिक मोबाइल टावर बीएसएनएल के हैं। बीएसएनएल की एक स्‍वतंत्र, समर्पित टावर कंपनी की केंद्रित पहुंच से बाहरी किराए में वृद्धि होने के साथ-साथ नई कम्‍पनी के लिए अधिक धन अर्जित होगा। पृष्‍ठभूमि: दूरसंचार टावर उद्योग बुनियादी सुविधा की हिस्‍सेदारी के लिए संभावना से लाभ प्राप्‍त करने हेतु एक स्‍वतंत्र व्‍यवसाय के रूप में उभरा है। व्‍यवसाय का यह प्रारूप, ऊंची अर्थव्‍यवस्‍था तक पहुंचने की जरूरत और मोबाइल सेवा प्रदान करने में पूंजीगत निवेश में कमी लाने की सोच से उत्‍पन्‍न हुआ है। दूरसंचार विभाग की नीति सकारात्‍मक सुविधा की हिस्‍सेदारी की अनुमति देती है, जैसे – टावर संरचना, डीज़ल जनरेटर सेट, बैट्री यूनिट, पावर इन्‍टरफेस यूनिट, एयर कंडीशन आदि, जिससे दूरसंचार और संरचना उद्योग के विकास में आसानी हुई है। एक टावर और संरचना कंपनी अनिवार्य रूप से सकारात्‍मक अवसंरचना संसाधन की स्‍वामी होती है और दूरसंचार सेवा प्रदाताओं को पट्टे पर उपलब्‍ध कराती है ताकि वे बार-बार के निवेश से बचें और संचालन तथा रखरखाव की लागत पर अधिक धन लाभ प्राप्‍त कर सकें तथा उनका मुनाफा बढ़े। बीएसएनएल और एमटीएनएल के मॉडल के अलावा, जिसमें सेवा प्रदाता अपनी सकारात्‍मक अवसंरचना के भी स्‍वामी होते है, दूरसंचार टावर उद्योग में तीन भिन्‍न व्‍यवसाय प्रारूप होते है:- ऐसी कंपनियां जो सेवा प्रदाताओं के टावर संसाधन पोर्टफोलियो को सहायक कंपनियों में शामिल करके तैयार हुई हैं, सेवा प्रदाताओं द्वारा संयुक्‍त रूप से स्‍वतंत्र संयुक्‍त उपक्रम के रूप में स्‍थापित कंपनियां और ऐसी कंपनियां जो विशेष सेवा प्रदाताओं द्वारा आगे लाई गई है किन्‍तु टावर कंपनी के लिए एक प्रमुख किराएदार होने के कारण प्रोमोटर के साथ स्‍वतंत्र कारोबार के रूप में स्‍थापित हुई है।
प्रधानमंत्री ने भारत के 73वें गणतंत्र दिवस पर शुभकामनाओं के लिए दुनिया के नेताओं को धन्यवाद दिया

प्रधानमंत्री श्री नरेन्द्र मोदी ने भारत के 73वें गणतंत्र दिवस पर शुभकामनाओं के लिए दुनियाभर के नेताओं को धन्यवाद दिया है। नेपाल के प्रधानमंत्री के एक ट्वीट के जवाब में पीएम ने कहा; 'आपके गर्मजोशी भरे अभिनंदन के लिए धन्यवाद पीएम शेर बहादुर देउबा। हमारी सदियों पुरानी मित्रता को और मजबूती देने के लिए हम मिलकर काम करना जारी रखेंगे।' भूटान के पीएम के एक ट्वीट के जवाब में प्रधानमंत्री ने कहा; 'भारत के गणतंत्र दिवस पर हार्दिक शुभकामनाओं के लिए भूटान के प्रधानमंत्री को धन्यवाद। भारत भूटान के साथ अपनी अनूठी और पुरानी मित्रता को बहुत महत्व देता है। भूटान की सरकार और वहां के लोगों को ताशी डेलेक। हमारे संबंध और मजबूत बनें।' श्रीलंका के पीएम के एक ट्वीट के जवाब में प्रधानमंत्री ने कहा; 'धन्यवाद प्रधानमंत्री राजपक्षे। यह साल विशेष है क्योंकि दोनों देश अपनी स्वतंत्रता के 75 साल पूरे होने का जश्न मना रहे हैं। हमारे लोगों के बीच संबंध और मजबूत हों, यही कामना है।' इजराइल के पीएम के एक ट्वीट के जवाब में प्रधानमंत्री ने कहा; 'पीएम नफ्ताली बेनेट, भारत के गणतंत्र दिवस पर शुभकामनाओं के लिए आपका धन्यवाद। मुझे पिछले साल नवंबर में हुई मुलाकात याद है। मुझे विश्वास है कि भारत-इजराइल रणनीतिक साझेदारी भविष्य में भी आगे बढ़ती रहेगी।'
प्रधानमंत्री ने 15-18 आयुवर्ग के 50 प्रतिशत किशोरों को कोविड-19 टीके की पहली खुराक लगाये जाने पर हर्ष व्यक्त किया

प्रधानमंत्री श्री नरेन्द्र मोदी ने 15-18 आयुवर्ग के 50 प्रतिशत किशोरों को कोविड-19 टीके की पहली खुराक लगाये जाने पर हर्ष व्यक्त किया है। केंद्रीय स्वास्थ्य मंत्री डॉ. मनसुख मंडाविया के ट्वीट के उत्तर में प्रधानमंत्री ने कहाः “युवा और तरुणाई से भरा भारत राह दिखा रहा है! यह उत्साहवर्धक खबर है। हमें उत्साह बनाये रखना है। टीका लगवाना और कोविड-19 सम्बंधी सभी प्रोटोकॉल का पालन करना जरूरी है। हम सब मिलकर महामारी से लड़ेंगे।”
प्रधानमंत्री ने केदारनाथ मंदिर में पूजा की; साथ ही पुनर्निर्माण परियोजनाओं की प्रगति का जायजा भी लिया

दीवाली के इस अवसर पर, प्रधानमंत्री श्री नरेंद्र मोदी ने आज केदारनाथ की यात्रा की। उन्होंने ऐतिहासिक केदारनाथ मंदिर में पूजा-अर्चना की। उन्होंने पूरे मंदिर परिसर को भी देखा तथा जारी पुनर्निर्माण परियोजनाओं की प्रगति का जायजा भी लिया। वरिष्ठ अधिकारियों ने जारी निर्माण कार्यों के बारे में प्रधानमंत्री को विस्तार से बताया। उन्होंने मंदिर परिसर में उपस्थित लोगों से बात-चीत भी की। 2013 में आए बाढ़ और भूस्खलन से हुई तबाही के बाद केदारनाथ मंदिर परिसर में विकास और पुनर्निर्माण का कार्य जारी है।
कैबिनेट ने यूपीएससी और सीएससीएम के बीच सहमति-पत्र (एमओयू) को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने संघ लोक सेवा आयोग (यूपीएससी) और सिविल सर्विस काउंसिल ऑफ मंगोलिया (सीएससीएम) के बीच सहमति-पत्र (एमओयू) को स्वीकृति दे दी है। इस एमओयू से सीएससीएम तथा यूपीएससी के बीच मौजूदा संबंध और ज्यादा मजबूत होंगे। इस एमओयू से भर्ती करने के क्षेत्र में दोनों ही पक्षों के अनुभवों और विशेषज्ञता को साझा करने में सुविधा होगी।
श्रीलंका के विदेश मंत्री श्री रवि करुणानायके ने प्रधानमंत्री से मुलाकात की

श्रीलंका के विदेश मंत्री श्री रवि करुणानायके ने आज प्रधानमंत्री श्री नरेंद्र मोदी से मुलाकात की। प्रधानमंत्री ने पिछले माह अंतर्राष्ट्रीय वेसाक दिवस के अवसर पर श्रीलंका के अपने फलदायक और यादगार दौरे का स्मरण किया। विदेश मंत्री के रूप में अपना नया उत्तरदायित्व ग्रहण करने के लिए उन्होंने श्री कुमारनाइके को बधाई दी। प्रधानमंत्री ने श्रीलंका में हाल में बाढ़ और भूस्खलन के कारण लोगों के मारे जाने और नुकसान होने पर उन्हें अपनी सम्वेदनाओं से अवगत कराया। उन्होंने इस संबंध में श्रीलंका की निरंतर सहायता के लिए भारत की तैयारी की पुनः पुष्टि की। विदेश मंत्री श्री करुणानायके ने बाढ़ और भूस्खलन के बाद की स्थिति में भारत की ओर से शीघ्र सहायता को लेकर प्रधानमंत्री को धन्यवाद दिया। उन्होंने भारत के साथ निकट साझेदारी को निरंतर सशक्त बनाने की दिशा में श्रीलंका सरकार की प्रतिबद्धता से अवगत कराया।
मौजूदा आंशिक रिण गारंटी योजना में संशोधन को कैबिनेट की मंजूरी

सार्वजनिक क्षेत्र के बैंकों द्वारा डबल ए और उससे नीचे की रेटिंग वाले बांड और व्यावसायिक पत्रों की खरीद के लिए पोर्टफोलियो गारंटी प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने मौजूदा रिण गारंटी योजना में संशोधन को मंजूरी दे दी है। इसके तहत सार्वजनिक क्षेत्र के बैंकों द्वारा माइक्रो फाइनेंस कंपनियों, सार्वजनिक बैंकों,आवास वित्‍त कंपनियों और गैर बैकिंग वित्तीय कंपनियों द्वारा एक वर्ष तक की परिपक्वता अव धि वाले उच्च रेटिंग तथा बिना रेटिंग वाले साख पत्र खरीदने पर पहली दफा होने वाले 20 प्रतिशत तक के नुकसान की भरपाई की गांरटी की व्यवस्था की गई है। पूलित परिसंपत्तियों की ख़रीद प्रक्रिया में भी कुछ संशोधन किए हैं। इस योजना के दायरे में वे गैर-बैंकिंग वित्‍तीय कंपनियां (एमएफसी)/आवास वित्‍त कंपनियां(एचएफसी)आएंगी, जो 01 अगस्‍त, 2018 से पहले की एक वर्ष की अवधि के दौरान संभवत: ‘SMA1’ श्रेणी में शामिल हैं। इससे पहले ‘SMA2’ श्रेणी में शामिल कंपनियां भी इसके दायरे मेंरखी गई थीं। गैर-बैंकिंग वित्‍तीय कंपनियों/आवास वित्‍त कंपनियों के शुद्ध लाभ के मानकों में भी बदलाव किया गया है। अब योजना के दायरें में ऐसी कंपनियां आएंगी जिन्होंने वित्त वर्ष 2017- 18 2018- 19 और 2019- 20 में किसी तरह का लाभ नहीं कमाया हो। परिसंपत्तियों के शुरु होने की तारीख को लेकर भी संशोधनो के तहत कुछ रियायतें दी गई हैं। ये रियायत उन परिसंपत्तियों के मामले में होंगी जो इनीशियल पूल रेटिंग के कमसे कम छह महीने पहले अस्तित्व में आई हों।इसके पहले 31 मार्च 2019 तक अस्तित्व में आई परिसंपत्तियों को ही ऐसी रियायत देने का प्रावधान था। पूल परिसंपत्तियों की खरीद योजना की अवधि को 30 जून 2020 से बढाकर 31 मार्च 2021 तक कर दिया गया है। मौजूदा आंशिक रिण गांरटी योजना के तहत वित्‍तीय दृष्टि से मज़बूत एनबीएफसी की कुल एक लाख करोड़ रुपये मूल्‍य की उच्‍च रेटिंग वाली संयोजित परिसंपत्तियों की खरीद के लिये सरकार द्वारा 10 प्रतिशत तक के प्रथम नुकसान के लिये सार्वजनिक क्षेत्र के बैंकों को एकबारगी 6 माह की आंशिक ऋण गारंटी देने की व्यवस्था है। कोविड के कारण हुए लॉकडाउन की वजह से इन कंपनियों का व्यवसाय बुरी तरह से प्रभावित हुआ है।अर्थव्यवस्था में अहम भूमिका अदा करने वाली इन वित्तीय कंपनियों को ऐसे समय में सहारे की जरुरत है इसलिए सरकार ने आशिंक रिण गांरटी योजना में संशोधन को मंजूरी दी है। कोविड के कारण गैर बैकिंग वित्तीय कंपनियों और एचएफसी की परिसंपत्तियों की साख बुरी तरह प्रभावित हुई है। इससे रिण कारोबार भी मंद हुआ है। इसकी सबसे ज्यादा मार सूक्ष्म,लघु और मझौले उद्योगों पर पडी है जो इन कपंनियों से कर्ज लेते हैं। मौजूदा परिदृश्य मे सरकार ने इन कंपनियों के लिए आंशिक रिण गांरटी योजना में संशोधन कर बहुत राहत पहुंचाने का काम किया है।
स्वच्छ भारत के सामाजिक दायित्व के निर्वाहन में पिटाई से मारे गए ई-रिक्शा ड्राईवर के आश्रितों को प्रधानमंत्री ने एक लाख रुपए की एकमुश्त राहत राशि की घोषणा की

प्रधानमंत्री श्री नरेन्‍द्र मोदी, जो इस समय विदेश दौरे पर है, ने ई-रिक्शा ड्राईवर श्री रविन्‍द्र कुमार के आश्रितों को प्रधानमंत्री सहायता कोष से एक लाख रुपए की राहत राशि की मंजूरी दी है । उसने नई दिल्‍ली में एक सार्वजनिक स्‍थान पर पेशाब करने से दो व्‍यक्तिों को रोका था । प्रधानमंत्री ने इस घटना की भर्त्‍सना की है और अधिकारियों को निर्देश दिए है कि ऐसा अमानवीय कृत्‍य करने वाले दोषियों को क़ानून के अंतर्गत दंडित किया जाए । इससे पहले शहरी विकास और सूचना एवं प्रसारण मंत्री श्री एम.वैंकया नायडू ने जीटीबी नगर नई दिल्‍ली स्थित ई-रिक्शा ड्राईवर के घर जाकर उनके परिवार से मिले । उन्‍होंने परिवारजनों को अपने वेतन से 50,000/- राशि का चेक भी दिया और इस अमानवीय कृत्‍य को निंदनीय बताया । श्री नायडू ने कहा कि अपराधियों को अवश्‍य ही दंडित किया जाए ।
भारत द्वारा जाफना में नवनिर्मित दुरईअप्‍पा स्‍टेडियम श्रीलंका की जनता को समर्पित किया जाएगा

प्रधानमंत्री श्री नरेन्‍द्र मोदी और श्रीलंका के राष्‍ट्रपति श्री मैत्रीपाला सिरीसेना कल सुबह जाफना में नवनिर्मित दुरईअप्‍पा स्‍टेडियम को संयुक्‍त रूप से श्रीलंका की जनता को समर्पित करेंगे। राष्‍ट्रपति सिरीसेना जाफना स्थित इस स्‍टेडियम में उपस्थित रहेंगे, जबकि प्रधानमंत्री श्री नरेन्‍द्र मोदी नई दिल्‍ली से वीडियो कांफ्रेंसिंग के जरिये इस कार्यक्रम में शामिल होंगे। दुरईअप्‍पा स्‍टेडियम को भारत सरकार द्वारा 7 करोड़ रुपये से भी ज्‍यादा लागत से नवनिर्मित किया गया है। दुरईअप्‍पा स्‍टेडियम का नाम जाफना के पूर्व महापौर स्‍वर्गीय अल्फ्रेड थम्‍बीराजा दुरईअप्‍पा के नाम पर उनके सम्‍मान में रखा गया है। इस नवनिर्मित स्‍टेडियम में 1850 लोगों के बैठने की क्षमता है। यह स्‍टेडियम खेल-कूद एवं मनोरंजन से जुड़ी गतिविधियों को बढ़ावा देने के लिए आवश्‍यक बुनियादी ढांचा मुहैया कराएगा और इसके साथ ही यह श्रीलंका के उत्‍तरी प्रांत के युवाओं के समग्र विकास में भी सहायता प्रदान करेगा। इस स्‍टेडियम का इस्‍तेमाल वर्ष 1997 से ही नहीं हो रहा है। प्रधानमंत्री मोदी और राष्‍ट्रपति सिरीसेना इस नवनिर्मित स्‍टेडियम में होने वाले प्रथम प्रमुख कार्यक्रम के गवाह भी बनेंगे, जो योग के दूसरे अंतर्राष्ट्रीय दिवस पर होने वाला विशेष उत्सव है। इस योग में 8,000 से भी ज्‍यादा लोगों के भाग लेने की आशा है।
अंतरराष्ट्रीय बालिका दिवस के अवसर पर प्रधानमंत्री का संदेश

प्रधानमंत्री श्री नरेन्द्र मोदी ने हर साल 11 अक्टूबर को मनाए जाने वाले अंतरराष्ट्रीय बालिका दिवस पर जारी अपने संदेश में कहा हैः- ‘पढ़ाई से लेकर खेल तक हर क्षेत्र में बालिकाओं ने कीर्तिमान स्थापित किया है। अंतरराष्ट्रीय बालिका दिवस के अवसर पर उनकी उपलब्धियों को सलाम। हमें एक ऐसे भारत के लिए साथ मिलकर काम करना चाहिए जहां लैंगिक आधार पर कोई भेदभाव न हो और जहां बालिकाओं को अपनी प्रतिभाएं निखारने के लिए सभी अवसर उपलब्ध हों।
रूस के राष्ट्रपति के साथ द्विपक्षीय बैठक में प्रधानमंत्री श्री नरेन्द्र मोदी का उद्घाटन भाषण

Excellency, फिर से एक बार आपसे मिलने का मौका मिला है और बहुत सारे विषयों पे बातचीत करने का अवसर भी मिला है। गत वर्ष दिसंबर में जब आप आए थे तो कई विषयों पर हमारी चर्चा हुई थी और उसके बाद भी जैसा आपने कहा, पहले एक बार हमारी telephone पर भी चर्चा हुई है और उसमें भारत और Russia के bilateral सम्बंधित भी बातें हुई हैं और दुनियां की जो समस्याएँ है उसके संबंध में भी काफी विस्तार से हमारी बातचीत हुई है। आज फिर एक बार हम मिल रहे हैं और आज भी दुनियां के सामने जो सबसे बड़ी चिंता है और खासकर के developing countries को food security की, fuel security की, fertilizer की ऐसी जो समस्याएँ हैं, हमें जरुर कुछ ना कुछ रास्ते निकालने होंगे और आपने भी उसमें पहल करनी होगी, उन विषयों पर भी आज चर्चा करने का मौका मिलेगा। Excellency, मैं आपका और Ukraine दोनों का इस बात के लिए आभार व्यक्त करना चाहूँगा क्योकिं जब शुरू के दिनों में, संकट के काल में हमारे हजारों students Ukraine में फसें हुए थे, आपके और Ukraine की मदद से हमारे students को हम सुरक्षित रूप से बाहर निकाल पाएं, उनके घर तक हम पहुंचा पाएं और इसके लिए मैं आप दोनों देशों का आभारी हूँ। Excellency, मैं जानता हूँ कि आज का युग युद्ध का है नहीं और हमने phone पर भी कई बार आपसे इस विषय पर बात की है कि democracy और diplomacy और dialogue ये सारी बातें ऐसी है कि जो दुनियां को एक स्पर्श करती है। आने वाले दिनों में शांति के रास्ते पर हम कैसे बढ़ सकें उसके विषय में जरुर आज हमें चर्चा करने का मौका मिलेगा, आपका view point समझने का मुझे भी एक अवसर मिलेगा। देखिए, फिर भी जो विषय है जिसकी बातें मैं करता रहता हूँ। Excellency, भारत और Russia के संबंध अनेक गुणा बढे हैं, हम इन संबंधो को इसलिए भी महत्व देते है कि हम एक ऐसे मित्र रहे हैं जो पिछले कई दशको से हर पल एक-दुसरे के साथ रहे हैं और पूरी दुनियां भी जानती है कि भारत के साथ Russia का नाता कैसा रहा है और Russia के साथ भारत का कैसा नाता रहा है और इसलिए दुनियां के मन में भी ये बात है कि एक अटूट मित्रता है और व्यक्तिगत रूप से मैं कहूँ तो एक प्रकार से हम दोनों की यात्रा भी समान शुरू हुई। मैं सबसे पहले आपको 2001 में मिला, जब आप Head of the government के रूप में थे और मैं Head of the state government के रूप में काम शुरू किया। आज 22 साल हो गए हैं, हम लगातार हमारी दोस्ती बढती चली जा रही है,लगातार हम दोनों देश मिल कर के इस region की भलाई के लिए, लोगो की भलाई के लिए काम कर रहे हैं। आज SCO summit में भी आपने भारत के लिए जो कुछ भी भावनाएं व्यक्त की हैं, मैं इसके लिए आपका बहुत आभारी हूँ। Excellency, मुझे विश्वास है कि आज के हमारे जो bilateral हुई, आज की हमारी जो बातचीत हुई आने वाले दिनों में हमारे संबंधो को भी गहरे करेंगें, विश्व की जो आशा-अपेक्षाएं हैं उसको पूर्ण करने में भी बहुत काम आएंगी, ऐसा मुझे पूरा भरोसा है। मैं फिर एक बार आज समय निकालने के लिए आपका बहुत-बहुत आभारी हूँ।
प्रधानमंत्री ने आईडीएफसी बैंक का उद्घाटन किया

प्रधानमंत्री श्री नरेन्‍द्र मोदी ने आज कहा कि ग्रामीण क्षेत्रों में बैंकिंग क्षेत्र का बड़े पैमाने पर विकास हासिल करना तय है। उन्‍होंने कहा कि यह कुछ वर्ष पहले दूरसंचार क्षेत्र में अर्जित की गई प्रगति जैसी ही होगी। प्रधानमंत्री नई दिल्‍ली में आईडीएफसी बैंक के शुभारंभ के अवसर पर बोल रहे थे। प्रधानमंत्री ने आईडीएफसी को अभी तक उसकी 18 वर्ष की सफल यात्रा के लिए बधाई दी और कहा कि अब यह अधिक चुनौतीपूर्ण भूमिका में प्रवेश कर रहा है, क्‍योंकि यह विशेष रूप से ग्रामीण क्षेत्रों में बैंकिंग में विस्‍तारित हो रहा है। उन्‍होंने कहा कि बुनियादी ढांचे के निर्माण में मदद करने के बाद अब यह संगठन जीवन निर्माण की ओर अग्रसर है। प्रधानमंत्री ने कहा कि नवीनतम प्रौद्योगिकी के उद्भव के साथ पूरा बैंकिंग क्षेत्र बड़े परिवर्तन के दौर से गुजर रहा है और बैंकिंग का भविष्‍य न केवल परिसर-रहित तथा कागज-रहित होगा, बल्कि अंत्‍तोगत्‍वा यह मुद्रा-रहित हो जाएगा और यह काले धन पर अंकुश लगाने में मददगार होगा। प्रधानमंत्री ने, खासकर वरिष्‍ठ पदों पर नियुक्तियों, एक बैंक बोर्ड ब्‍यूरो के गठन, बैंकों के पुनर्पूंजीकरण, गैर-लाभकारी परिसंपत्तियों में कमी, शून्‍य-हस्‍तक्षेप के जरिए बैंक प्रबंधन को अधिकार संपन्‍न बनाने, प्रमुख प्रदर्शन संकेतकों के जरिए जवाबदेही की एक रूपरेखा के निर्माण एवं बैंकों के प्रशासन में सुधार जैसे क्षेत्रों में केन्‍द्र सरकार द्वारा शुरू किये गये बैंकिंग क्षेत्र सुधारों का जिक्र किया। इस अवसर पर केन्‍द्रीय वित्‍त मंत्री श्री अरुण जेटली और केन्‍द्रीय वित्‍त राज्‍य मंत्री श्री जयंत सिन्‍हा भी उपस्थित थे।
प्रधान मंत्री ने श्रीमती सुमित्रा महाजन के सर्वसम्मिति से लोकसभा अध्यक्ष चुने जाने का स्वागत किया

प्रधान मंत्री श्री नरेंद्र मोदी ने सदन की उच्‍च परंपरा के अनुसार सर्वसम्मिति से श्रीमती सुमित्रा महाजन के 16वीं लोकसभा की अध्‍यक्ष चुने जाने का स्‍वागत किया है। श्रीमती सुमित्रा महाजन के अध्‍यक्ष पद की शपथ लेने के बाद ही उन्‍हें बधाई देते हुए प्रधान मंत्री ने एक महिला द्वारा दुनिया के सबसे बड़े लोकतंत्र में इस उच्‍च स्‍थान पाने का स्‍वागत किया। उन्‍होंने कहा कि श्रीमती सुमित्रा महाजन के मार्ग-दर्शन से देश के लोगों की सेवा करने में सदन को लाभ मिलेगा। उन्‍होंने कहा कि श्रीमती महाजन का इंदौर नगर निगम की सदस्‍य से लेकर आठ बार संसद सदस्‍य के रूप में सार्वजनिक जीवन का अनुभव काफी लम्‍बा है। प्रधान मंत्री ने कहा कि 16वीं लोकसभा में करीब 315 पहली बार सांसद चुनकर आए हैं, जो पहली लोकसभा के समान है । उन्‍होंने कहा कि सदन के पास कई पुरानी परंपराओं को छोड़कर नई परंपराएं अपनाने का मौका है। उन्‍होंने कहा कि भारतीय संसद प्रजातंत्र का एक मंदिर है और इसके जरिए नई ऊर्जा के साथ भारत को विश्‍व में एक शक्तिशाली प्रजातंत्र के रूप में प्रदर्शित किया जा सकता है। उन्‍होंने कहा कि अध्‍यक्ष का नाम ही सभी को उनका मित्र होने का एहसास कराता है। हमारे प्राचीन ग्रंथों में भी कहा गया है कि “महाजनिये येन गत: पंथया” जिसका मतलब है कि जिस पथ पर महाजन चलते हैं, उस पर चलना लाभकारी होता है। उन्‍होंने सदन की ओर से अध्‍यक्ष को आश्‍वासन दिया कि सदन की कार्रवाईयों को सफलता पूर्वक चलाने में श्रीमती महाजन को सभी सदस्‍यों से पूरा समर्थन मिलेगा।
प्रधानमंत्री ने लग्‍ज़मबर्ग के लोगों को राष्‍ट्रीय दिवस की शुभकामनाएं दी

प्रधानमंत्री श्री नरेन्‍द्र मोदी ने लग्‍ज़मबर्ग के राष्‍ट्रीय दिवस पर लग्‍ज़मबर्ग के लोगों को शुभकामनाएं दी हैं। इस अवसर पर दिए अपने संदेश में प्रधानमंत्री ने कहा “लग्‍ज़मबर्ग के राष्‍ट्रीय दिवस के अवसर पर आप सभी को मेरी शुभकामनाएं। मुझे विश्‍वास है कि भविष्‍य में दोनों देशों के बीच आपसी संबंध और भी प्रगाढ़ होंगे।”